bluuebunny/crossref_metadata_2025 huggingface dataset:
Αλληλεπίδραση υπερυψηλών ενεργειών φωτονίων με το γήινο μαγνητικό πεδίο και την ατμόσφαιρα της γης προσομοιώσεις εκτεταμένων ατμοσφαιρικών καταιγισμών ατμοσφαιρική επισκόπηση μέσω ανάπτυξης συμβολομέτρου doppler
Authors: Φετφατζής Πρόδρομος
Published: September 2021

Στο πρώτο κεφάλαιο αρχικά γίνεται μια εισαγωγή στο πεδίο των κοσμικών ακτίνων και την πρότερη - υπάρχουσα κατάσταση. Εισάγεται το θέμα της παρατήρησης κοσμικών ακτίνων με την υβριδική τεχνική. Γίνεται ανάλυση της τεχνικής ατμοσφαιρικού φθορισμού. Στο δεύτερο κεφάλαιο δίνονται θέματα προσομοιώσεων κοσμικών ακτίνων σχετικά με το θέμα της ατμοσφαιρικής επισκόπησης για πειράματα για φωτόνια σαν πρωταρχικά σωματίδια σε υπέρυψηλές αλλά και υψηλές ενέργειες σχετικά με τα πειράματα που μας απασχολούν (Pierre Auger, EUSO, GEMEUSO, CTA). Γίνεται εμβάθυνση στο θέμα της ατμοσφαιρικής επισκόπησης για πειράματα ΕΑΚ με συστήματα LIDAR που είναι απαραίτητα για την τεχνική του ατμοσφαιρικού φθορισμού. Στο τρίτο κεφάλαιο δίνεται μια θεωρητική προσέγγιση για την προτεινόμενη σχεδίαση ενός προτύπου HSRL για πειράματα ΕΑΚ. Αρχικά δίνονται οι ανάγκες των πειραμάτων για ατμοσφαιρική επισκόπηση και στη συνέχεια αναλύονται οι τεχνικές που χρησιμοποιούνται. Ακολούθως αναπτύσσεται η σχεδίαση αλλά και όλες οι απαραίτητες παράμετροι. Η ανάλυση των πειραμάτων αλλά και οι αλγόριθμοι που χρησιμοποιούνται σε διάφορα μέρη του συστήματος και των διατάξεων αναλύονται στο τέταρτο κεφάλαιο. Αρχικά δίνονται οι μέθοδοι που χρησιμοποιούνται για την εξαγωγή συμπερασμάτων από CCD σε συμβολόμετρα και η μαθηματική προσέγγιση τους. Ακόμη αναλύεται το θέμα του αλγόριθμου για την εξαγωγή των μετρήσιμων ποσοτήτων από το σχεδιαζόμενο HSRL. Το πέμπτο κεφάλαιο περιέχει το πειραματικό μέρος της διατριβής. Περιέχει μετρήσεις και αποτελέσματα από πειράματα φραγμάτων περίθλασης αλλά και συμβολομετρίας. Οι φασματοσκοπικές μετρήσεις περίθλασης έγιναν στα πλαίσια της εξέτασης του υποβάθρου του νυκτερινού ουρανού αλλά και του φάσματος φθορισμού του αέρα. Οι συμβολομετρικές μετρήσεις που είναι και το κύριο αντικείμενο της εργασίας σχετίζονται με θέματα χαρακτηρισμού δεσμών Laser, συμβολομέτρων Fabry-Perot, αλλά και με την ανάπτυξη της σχεδίασης του HSRL που προτείνεται. Στο έκτο κεφάλαιο εισάγεται το θέμα της τροφοδοσίας των ανιχνευτών Cherenkov ύδατος από φωτοβολταϊκα για πειράματα ΕΑΚ. Γίνεται αρχικά μια εισαγωγή στο θέμα των φωτοβολταικών συστημάτων και στη συνέχεια αναλύεται η διαστασιολόγηση ενός τέτοιου συστήματος και τα υποσυστήματα. Ακολούθως γίνεται μια προσομοίωση ενός αντιστοίχου συστήματος σε περιβάλλον Matlab/Simulink. Ακόμη το θέμα των καρτών επικοινωνίας με τον ανιχνευτή αναλύεται από την πλευρά των περιβαλλοντικών καταπονήσεων.
Συσχέτιση του ιού των ανθρώπινων θηλωμάτων με τους επιδημιολογικούς, κλινικομορφολογικούς και μοριακούς παράγοντες στον καρκίνο του μαστού
Authors: Κουλουρα Ανδριάνα
Published: September 2021

Ο καρκίνος του μαστού είναι ο συχνότερος καρκίνος στις γυναίκες. Τα τελευταία χρόνια, με την ανάπτυξη της μοριακής τεχνολογίας, όλο περισσότεροι παθοφυσιολογικοί μηχανισμοί έχουν κατανοηθεί και ταυτοποιηθεί, που σχετίζονται είτε με την εμφάνιση είτε με τα κλινικά και μορφολογικά χαρακτηριστικά του καρκίνου του μαστού. Οι ιοί γενικά έχουν ενοχοποιηθεί για καρκινογένεση. Ο πιο μελετημένος ιός που αποδεδειγμένα είναι ογκογόνος είναι ο ιός των ανθρωπίνων θηλωμάτων. Τα τελευταία χρόνια έχουν δημοσιευθεί πολλές μελέτες που προσπάθησαν να συσχετίσουν τον ιό με τον καρκίνο του μαστού, όμως μέχρι σήμερα τα αποτελέσματα τους είναι αντικρουόμενα. Ο στόχος της παρούσας έρευνας είναι να μελετήσει την πιθανή συσχέτιση του HPV με τον καρκίνο του μαστού, δίνοντας έμφαση τόσο στη μέθοδο συλλογής όσο και στην τεχνική επεξεργασία του δείγματος, ώστε να περιοριστεί όσο το δυνατόν η πιθανότητα επιμόλυνσης και τα ψευδώς θετικά αποτελέσματα. Στο πλαίσιο αυτό, η συλλογή του δείγματος έγινε από την ερευνήτρια στο αποστειρωμένο πεδίο του χειρουργείου και η επεξεργασία του υλικού για την ανίχνευση του HPV έγινε με τη χρήση των μικροσυστοιχιών (micro arrays), που μέχρι σήμερα θεωρούνται μια από τις πιο αξιόπιστες και ευαίσθητες τεχνικές ανίχνευσης του ιού. Από τον Απρίλιο του 2013 έως τον Ιούνιο του 2016 εντοπίσθηκαν 201 ασθενείς που πληρούσαν τις προϋποθέσεις ένταξης στο πρωτόκολλο της έρευνας. Ο μέσος όρος ηλικίας ήταν τα 59,7 έτη. Παρά το γεγονός ότι χρησιμοποιήθηκε μια τεχνική υψηλής ευαισθησίας, δε βρέθηκε DNA από τον ιό HPV σε κανένα δείγμα από το μαστό ή το λεμφαδένα φρουρό. Ωστόσο η ανάλυσή έδειξε ότι σε ασθενείς με θετικό τραχηλικό δείγμα για HPV, υπάρχει αυξημένη πιθανότητα λοβιακού τύπου καρκίνου του μαστού με θετικούς προγεστερονικούς υποδοχείς καθώς επίσης και αυξημένη πιθανότητα να έχουν 3 με 4 θετικούς μασχαλιαίους λεμφαδένες. Σε αυτή τη μελέτη, ο συνδυασμός προσεκτικής συλλογής δειγμάτων και η χρήση τεχνικής υψηλής ευαισθησίας δεν αν έδειξε συσχέτιση μεταξύ του ιού των ανθρωπίνων θηλωμάτων (HPV)και καρκίνου του μαστού. Παρ’ όλα αυτά, ορισμένα χαρακτηριστικά των καρκίνων του μαστού ήταν διαφορετικά μεταξύ των ασθενών με παρουσία HPV DNA στα τραχηλικά τους δείγματα.
Συνδυασμός φυσικού οργάνου (φλάουτο) με ηλεκτροακουστική μουσική
Authors: Κορκοκίου Μυρτώ
Published: September 2021

Η παρούσα μελέτη πραγματεύεται τον συνδυασμό φυσικού οργάνου, ειδικότερα του φλάουτου, με την ηλεκτροακουστική μουσική, τον τρόπο δηλαδή που συσχετίζεται ο ακουστικός ήχος με τον ηλεκτρονικό μέσα σε έργα μεικτής ηλεκτροακουστικής μουσικής. Η εργασία αυτή οργανώθηκε σε δύο επιμέρους φάσεις: Στην πρώτη φάση δημιουργήθηκε ένα ερευνητικό πλαίσιο αναζήτησης της σχετικής εργογραφίας ιστορικά, με στόχο να συγκεντρωθεί και να καταγραφεί κατά το δυνατόν τό σύνολο των έργων αυτού του είδους. Η εργογραφία αυτή λειτούργησε κατ’αρχήν σαν βάση για την ταξινόμηση των έργων αυτών και στη συνέχεια σαν αφετηρία για την επιλογή συγκεκριμένων από τα έργα αυτά τα οποία μελετήθηκαν σε βάθος αποβλέποντας στην οργάνωση ερμηνευτικών προσεγγίσεών τους και εν τέλει παρουσίασής τους σε συνθήκες συναυλίας. Η επιλογή των έργων που ερμηνεύθηκαν και αναλύθηκαν πραγματοποίηθηκε με βάση την σταδιακή αλλαγή και εξέλιξη των ηλεκτρονικών μέσων, το ύφος της εποχής, το μουσικό τους περιεχόμενο και την διεύρυνση των τεχνικών εκτέλεσης του φλάουτου. Στη δεύτερη φάση, που αποτελεί και το κύριο μέρος της έρευνας αυτής, η παραπάνω επιλεγμένη και παρουσιασμένη σε συναυλίες εργογραφία γίνεται σημείο αναφοράς για μια έρευνα υλοποίησης και επέκτασης ερμηνευτικών προσεγγίσεων της σχέσης του φυσικού οργάνου με την ηλεκτρονική αναπαραγωγή προηχογραφημένου υλικού καθώς και την ηλεκτρονική επεξεργασία του ήχου, μέσα από τη σύνθεση, παραγωγή και παρουσίαση (σε συνεργασία με τον Α. Λουφόπουλο) πρωτότυπων συνθέσεων για φλάουτο και ηλεκτρονικά. Η ανάπτυξη της έρευνας υπό τις προΰποθέσεις αυτές φανέρωσε διάφορα ζητήματα των οποίων οι λύσεις που προέκυψαν θεωρώ ότι μπορούν αφενός να αποτελέσουν συνεισφορά στο ρεπερτόριο των ερμηνευτικών προσεγγίσεων του φλάουτου σε περιβάλλοντα ηλεκτροακουστικά παραγόμενων ηχοχρωματικών χώρων και αφετέρου σημαντικές προτάσεις γόνιμων συνδυασμών του φυσικού με το ηλεκτρονικό μέσο σε επίπεδο μουσικής σύνθεσης. Επιπλέον, το πρωτότυπο έργο που προέκυψε εμπλουτίζει την υπάρχουσα εργογραφία για φλάουτο και ηλεκτρονικά μέσα και συμβάλλει στην κατανόηση των ερμηνευτικών προσεγγίσεων της χρήσης του φλάουτου στο χώρο της ζωντανής ηλεκτροακουστικής μουσικής.
Σύγχρονη Εικονογραφημένη Μικροαφήγηση
Authors: Καλαϊτζή Χριστίνα
Published: September 2021

Ο στόχος της παρούσας έρευνας είναι η διδακτική αξιοποίηση της σύγχρονης εικονογραφημένης μικροαφήγησης για την ανάπτυξη του αφηγηματικού λόγου των νηπίων μέσω φιλαναγνωσίας και δημιουργικής γραφής. Η μελέτη των διαδρομών της νεοτερικότητας στην παιδική λογοτεχνία κατά την 1η δεκαπενταετία του 21ου αιώνα και των κυριότερων μορφών της αναδεικνύει το πλαίσιο προσδιορισμού του νεοτερικού αφηγηματικού τύπου της σύγχρονης εικονογραφημένης μικροαφήγησης. Εξετάζεται ο τρόπος με τον οποίο τα αφηγηματικά στοιχεία του τύπου, όπως η αφηγηματική πλαισίωση, η τριμερής δομή, ο διακειμενικός ήρωας, η ανατροπή της πλοκής και η αλληλεξάρτηση κειμένου-εικόνας, ενσωματώνονται στον αφηγηματικό λόγο των παιδιών προσχολικής ηλικίας. Για τους σκοπούς και τις ανάγκες της έρευνας παρουσιάζεται η διεξαγωγή εκπαιδευτικής παρέμβασης αλλά και ο σχεδιασμός και η χρήση του εργαλείου P.R.O.S.E. που στοχεύει στην αξιολόγηση της αφηγηματικής δεξιότητας όσον αφορά στη χρήση των παραπάνω αφηγηματικών δεικτών. Η σύγκριση ανάμεσα στις ομάδες οδήγησε σε ασφαλή αποτελέσματα όσον αφορά στην αξιολόγηση του επιπέδου αφηγηματικής δεξιότητας της ομάδας πειράματος πριν και μετά τη διεξαγωγή της παρέμβασης και δείχνει ότι η διδακτική αξιοποίηση συγκεκριμένων αφηγηματικών στοιχείων οδήγησε στην παραγωγή αφηγήσεων που προσιδίαζαν δομικά και μορφικά την εικονογραφημένη μικροαφήγηση. Τα συμπεράσματα συμβάλλουν στην καθιέρωση της διδακτικής αξιοποίησης της εικονογραφημένης μικροαφήγησης στη βαθμίδα της προσχολικής εκπαίδευσης, καθώς ως αφηγηματικός τύπος δύναται να ενισχύσει και να προάγει την αφηγηματική δεξιότητα των νηπίων. Όσον αφορά στην πρωτοτυπία της παρούσας έρευνας, αυτή έγκειται στο γεγονός ότι χρησιμοποιείται η τεχνική RM ANOVA για τη διασφάλιση συνθηκών κανονικότητας και ομοιογένειας του δείγματος για την ενίσχυση της στατιστικής σημαντικότητας των αποτελεσμάτων. Oι μελλοντικές προεκτάσεις της διατριβής θέτουν το έδαφος για την καθιέρωση πρακτικών φιλαναγνωσίας και δημιουργικής γραφής, βασισμένων στον συγκεκριμένο αφηγηματικό τύπο, που θα μπορούσαν να αποτελέσουν ένα κατάλληλο εργαλείο για τη διδασκαλία της γλώσσας και της λογοτεχνίας στην προσχολική εκπαίδευση.
Ηθική και εκπαιδευτική αξιολόγηση
Authors: Τσίτας Γεώργιος
Published: September 2021

Σε όλα τα Πεδία εφαρμογής της εκπαιδευτικής αξιολόγησης (μαθητές – φοιτητές, εκπαιδευτικό προσωπικό – εκπαιδευτικά ιδρύματα, εκπαιδευτικά προγράμματα – συστήματα – πολιτικές) και σε όλους τους άξονές της (αξιολόγηση καθεαυτήν, αξιολογητής και αξιολογούμενος), η αξιολόγηση αποδεικνύεται πράξη πολυεπίπεδη και πολυδιάστατη που εμπεριέχει σκοπό, ευθύνη, εξουσία, ηθικά διλήμματα, βραχυπρόθεσμες και μακροπρόθεσμες επιπτώσεις για τους εμπλεκόμενους, καθώς και εκτροπές και σφάλματα. Προκειμένου, λοιπόν, να διασφαλιστεί η ηθική πραγμάτωση της εκπαιδευτικής αξιολόγησης, άλλοτε χρησιμοποιούνται απλοί Ηθικοί Κανόνες, όπως συμβαίνει στην Ελλάδα, άλλοτε συντάσσονται Κώδικες Δεοντολογίας και Ηθικά Στάνταρντς, όπως συμβαίνει διεθνώς, άλλοτε θεσπίζεται πλαίσιο Ηθικών Αρχών, και άλλοτε αναζητείται η νομιμοποίηση ή απονομιμοποίηση της αξιολόγησης στις διάφορες Ηθικές Θεωρίες. Σε αυτές τις πέντε ηθικές διαβαθμίσεις καταφεύγει και η παρούσα διδακτορική εργασία βιβλιογραφικά, προκειμένου να προσδιοριστεί ποιο είναι το “ηθικό” και ποιο το “ανήθικο” στην εκπαιδευτική αξιολόγηση. Η διερεύνηση των διαφόρων ηθικών διαβαθμίσεων, όπως αυτές έχουν διαμορφωθεί εντός και εκτός Ελλάδας, αναδεικνύει σημεία σύγκλισης αλλά και ουσιώδεις αποκλίσεις. Στην πράξη, η εκπαιδευτική αξιολόγηση μπορεί να νομιμοποιηθεί ή και να απονομιμοποιηθεί ηθικά, συνολικά ή ως προς επιμέρους συμπεριφορές και πρακτικές, ανάλογα με την ηθική - επιστημονική προσέγγιση, τις κοινωνικές προσδοκίες, τα πιστεύω και το προσωπικό ηθικό αξιακό σύστημα του καθενός, καθώς και την οπτική του εκάστοτε ερευνητή ή απλού συμμετέχοντος, οδηγώντας συχνά σε αδιέξοδο, τόσο για το αν τελικά υπάρχει “καλό” ή “κακό”, “ορθό” ή “λάθος”, “δίκαιο” ή “άδικο”, “ηθικό” ή ανήθικο” στην αξιολόγηση, καθώς και για το πώς και ποιος μπορεί να κάνει όλα τα παραπάνω πράξη. Εν κατακλείδι και παρά το φαινομενικό αδιέξοδο και τα αλληλοσυγκρουόμενα συμπεράσματα της βιβλιογραφικής έρευνας του πρώτου μέρους της διατριβής, φαίνεται πως υπάρχει μία τουλάχιστον Ηθική διαβάθμιση, αυτή των Ηθικών Αρχών, που εφόσον θεσπιστεί, μπορεί να αποτελέσει ένα πλαίσιο διασφάλισης -όχι βέβαια απόλυτης, αλλά σχετικής έστω- ηθικής πραγμάτωσης της εκπαιδευτικής αξιολόγησης. Για τη θέσπιση των Ηθικών Αρχών, χρησιμοποιείται η μέθοδος Delphi, που, απευθυνόμενη σε ειδικούς ενός επιστημονικού κλάδου, εν προκειμένω της Εκπαιδευτικής Αξιολόγησης, καταλήγει σε 27 προτεινόμενες Ηθικές Αρχές, η αξιοποίηση των οποίων επαφίεται στην ελληνική εκπαιδευτική κοινότητα συνολικά και στον καθένα από τους εμπλεκόμενους σε αυτήν προσωπικά.
Relaxation processes in Cu-Zr metallic glasses by molecular dynamics simulations
Authors: Palomino Rico Pablo Antonio
Published: September 2021

Παρουσιάζουμε αποτελέσματα προσομοιώσεων Μοριακής Δυναμικής σχετικά με τις διαδικασίες εφησυχασμών που συμβαίνουν στη Μεταλλική Ύαλο Cu₆₅Zr₃₅ σε κατάσταση ηρεμίας, κατά τη διάρκεια της εφελκυστικής τάσης, καθώς και την απελευθέρωση τάσης που λαμβάνει χώρα όταν το υλικό αυτό είναι υπό σταθερή πίεση. Η μελέτη περιλαμβάνει μια διεξοδική ανάλυση των θερμοδυναμικών, δομικών και δυναμικών ιδιοτήτων αυτού του συστήματος. Βρήκαμε έναν δονητικό τρόπο των ατομικών κινήσεων που λαμβάνει χώρα σε ιδιαίτερα τοπικές περιοχές που χαρακτηρίζονται από την υψηλή τους κινητικότητα και τη χαμηλή τοπική πυκνότητα και αποτελούνται κυρίως από χαλαρά συσσωρευμένες ομάδες ατόμων. Ο δονητικός αυτός τρόπος έχει μια συχνότητα που ουσιαστικά είναι ανεξάρτητη τόσο από τη θερμοκρασία όσο και από την εφαρμοζόμενη ένταση. Ωστόσο, οι περιοχές όπου εντοπίζονται τα ταλαντευόμενα άτομα αυξάνονται με τη θερμοκρασία και την εφαρμοζόμενη ένταση. Υποστηρίζεται ότι οι κινήσεις αυτές αποτελούν τις «γρήγορες διαδικασίες» που βρίσκονται μεταξύ της χαλάρωσης β και της κορυφής του Boson στο χαρακτηριστικό φάσμα των δυναμικών τρόπων λειτουργίας στα γυαλιά. Επιπλέον, διαπιστώσαμε ότι η ύαλος αυτή παρουσίασε μια χαρακτηριστική ενδοθερμική απόκριση κατά τον εφελκυσμό η οποία δεν έχει αναφερθεί προηγουμένως. Η μελέτη αυτής της απόκρισης και η εξέλιξή της κατά τη διέγερση δείχνει την παρουσία διαδικασιών γήρανσης και αναζωογόνησης και οριοθετεί τα διαφορετικά στάδια στα οποία κυριαρχεί η καθεμία από αυτές τις διεργασίες στο γυαλί μας. Συμπεραίνεται ότι οι γρήγορες διεργασίες είναι πρόδρομοι του τρόπου β και θα μπορούσαν να θεωρηθούν ως παράγοντες πρόβλεψης της χωρικής προέλευσης των ζωνών μετασχηματισμού διάτμησης που διέπουν την έναρξη της πλαστικής ροής. Περαιτέρω, κατά την διάρκεια της διαδικασίας χαλάρωσης του στρες που συμβαίνει όταν το γυαλί υποβάλλεται σε σταθερή τάση, η θέση των ταλαντευόμενων ατόμων συμπίπτει με τις ετερογενείς περιοχές όπου απελευθερώνεται το μεγαλύτερο μέρος του στρες και της ενέργειας του συστήματος και επομένως δρουν ως διαμεσολαβητές στρες των μεταλλικών γυαλιών. Αυτά τα αποτελέσματα θα μπορούσαν να είναι χρήσιμα για την κατανόηση του σύνθετου φάσματος χαλάρωσης των μεταλλικών γυαλιών και να παρέχουν μια καλύτερη εικόνα της περίπλοκης δυναμικής χαλάρωσης που χαρακτηρίζει αυτά τα υλικά, ειδικά στην περιοχή υψηλότερων συχνοτήτων. Επιπλέον, τα αποτελέσματα που παρουσιάζονται εδώ έχουν σημαντικές συνέπειες στις μακροσκοπικές ιδιότητες των μεταλλικών γυαλιών, όπως η ολκιμότητα, η ευθραυστότητα και το κάταγμα της σκληρότητας. Αποδεικνύεται λοιπόν ότι η κατανόηση της δομικής και δυναμικής συμπεριφοράς των MG κατά τη διάρκεια αυτών των διαδικασιών χαλάρωσης είναι ζωτικής σημασίας για τον ενδεχόμενο έλεγχο και βελτίωση των ιδιοτήτων τους.
Ιστοριογραφικές προσεγγίσεις του Πρώτου Παγκοσμίου Πολέμου στη Μεγάλη Βρετανία και στη Γαλλία από τη δεκαετία του 1920 έως σήμερα
Authors: Συρράκος Φοίβος
Published: September 2021

Σε αυτήν τη μελέτη, καταγράφονται και εξετάζονται οι βασικές κατευθύνσεις και εξελίξεις αναφορικά με την αντιμετώπιση του Πρώτου Παγκοσμίου Πολέμου από τους ιστορικούς της Μεγάλης Βρετανίας και της Γαλλίας, σε μία χρονική περίοδο εκτεινόμενη από το 1920 έως το 2015. Εξετάζεται η επίδραση των εκάστοτε νέων ρευμάτων και των αλλαγών που αυτά επέφεραν στον τρόπο γραφής της ιστορίας στη μελέτη του Πρώτου Παγκοσμίου Πολέμου σε Γαλλία και Μεγάλη Βρετανία.
΄Εμφυλες διαστάσεις της σχολικής βίας
Authors: Μπούμα Ανδρομάχη
Published: September 2021

Η σχολική βία είναι ένα σύνθετο κοινωνικό φαινόμενο, το οποίο διαφοροποιείται ως προς τηνεκδήλωσή του μεταξύ των μαθητών ανάλογα με διάφορα χαρακτηριστικά τους, όπως το φύλο.Σύμφωνα με τα αποτελέσματα πολλών ερευνών τα αγόρια εμπλέκονται σε περιστατικά βίας πιο συχνάσε σχέση με τα κορίτσια. Η διαφοροποίηση αυτή, σύμφωνα με τις θεωρίες του P. Bourdieu και της J.Butler συνδέεται με τη διαμόρφωση της έμφυλης ταυτότητας και την αναπαραγωγή των έμφυλωνδιακρίσεων. Στην παρούσα εργασία εξετάζεται ο τρόπος με τον οποίο η εκδήλωση βίας από τουςμαθητές συμβάλει στη διαμόρφωση της έμφυλης ταυτότητάς τους. Δείγμα της έρευνας αποτέλεσαν 386 μαθητές. Ως μέσα συλλογής των στοιχείων χρησιμοποιήθηκαν το ερωτηματολόγιο και η ημιδομημένη συνέντευξη. Σύμφωνα με τα αποτελέσματα της έρευνας τα αγόρια σε σχέση με τα κορίτσια εκδηλώνουν σε μεγαλύτερο βαθμό σωματική βία και σε λιγότερο βαθμό διάδοση κακόβουλων φημών. Οι μαθητές ερμηνεύουν την έκταση αλλά και το είδος της βίας που εκδηλώνουν με βιολογικούς/φυσικούς όρους. Τα αγόρια αναφέρουν ότι στη είναι «φύση» τους και ότι ένα κορίτσι δεν είναι «σωστό» να ασκήσει σωματική βία. Η άσκηση βίας τόσο ως προς την έκταση όσο και ως προς τις μορφές με τις οποίες εκδηλώνεται συμβάλει στη διαμόρφωση της έμφυλης ταυτότητας και στην αναπαραγωγή των έμφυλων διακρίσεων.
Ο ρόλος των παλίνδρομων τεχνικών στην σύγχρονη αντιμετώπιση χρόνιων ολικών αποφράξεων των στεφανιαίων αγγείων
Authors: Κωνσταντινίδης Νικόλαος
Published: September 2021

Σκοπός: Η μελέτη έχει αντικείμενο τις σύγχρονες παλίνδρομες τεχνικές στην αγγειοπλαστική χρόνιων ολικών αποφράξεων (ΧΟΑ) των στεφανιαίων αγγείων και εξετάζει την εξέλιξη της πρακτικής, την τεχνική επιτυχία και τις επιπλοκές που καταγράφονται στην αγγειοπλαστική ΧΟΑ σε ένα κέντρο αναφοράς της Βορείου Ελλάδος.Υλικό, μέθοδοι και αποτελέσματα: Στη μελέτη παρατίθενται δεδομένα από 680 ασθενείς που υπεβλήθησαν σε αγγειοπλαστική ΧΟΑ την περίοδο 2010-2017. Η μέση ηλικία των ασθενών ήταν 62.2±10.7 έτη και το 88.2% των ασθενών ήταν άρρενες. Η τεχνική επιτυχία της αγγειοπλαστικής αυξήθηκε από 87.2% σε 91.7% κατά τη διάρκεια της μελέτης (p for trend: 0.515). Οι ασθενείς της μελέτης παρουσίασαν προοδευτικά υψηλότερη επίπτωση συνοσηροτήτων και μεγαλύτερη τεχνική δυσκολία στην αγγειοπλαστική ΧΟΑ• το J-CTO (multicenter CTO registry in Japan) score αυξήθηκε από 2.23±0.76 το 2010-2011 σε 2.92±0.057 το 2016-2017 (p for trend<0.001). Η χρήση της παλίνδρομης προσέγγισης αυξήθηκε από 35.4% το 2010-2011 σε 43.3% το 2016-2017 (p for trend 0.141). Η τεχνική επιτυχία της αγγειοπλαστικής με την παλίνδρομη προσέγγιση ήταν 87%, με την ορθόδρομη προσέγγιση (AWE, Antegrade Wire Escalation) 92.5% και με τεχνικές ADR (Antegrade Dissection Reentry) 89.2% (p: 0.081). Το J-CTO score ήταν σημαντικά υψηλότερο στους ασθενείς που αντιμετωπίστηκαν με την παλίνδρομη προσέγγιση (2.93±0.57, p<0.001). Η ενδονοσοκομειακή θνησιμότητα ήταν 0.1%. Η επίπτωση των ενδονοσοκομειακών επιπλοκών ήταν σταθερή κατά τη διάρκεια της μελέτης, της τάξης του 10.9-12.1% (p for trend 0.820), και υψηλότερη στην παλίνδρομη προσέγγιση (15.7% συγκριτικά με 8.4% στην ορθόδρομη προσέγγιση-AWE και 12.2% στις τεχνικές ADR, p: 0.021). Τα μείζονα καρδιαγγειακά συμβάματα ήταν 2.6% στο σύνολο και δεν καταγράφηκε συσχέτιση με την τεχνική επαναγγείωσης (3.8% στην παλίνδρομη προσέγγιση, συγκριτικά με 1.4% στην ορθόδρομη προσέγγιση-AWE και 4.1% στις τεχνικές ADR, p: 0.142).Συμπεράσματα: Η εφαρμογή της παλίνδρομης προσέγγισης αυξήθηκε στη διάρκεια της μελέτης και είχε πολύ υψηλά ποσοστά τεχνικής επιτυχίας, παρά την αυξανόμενη πολυπλοκότητα των ΧΟΑ που αντιμετωπίστηκαν. Το J-CTO score των ασθενών της μελέτης ήταν υψηλό και δεν συσχετίστηκε με την τεχνική επιτυχία της αγγειοπλαστικής. Η επίπτωση των μείζονων καρδιαγγειακών συμβαμάτων ήταν χαμηλή. Η επίπτωση των ενδονοσοκομειακών επιπλοκών ήταν υψηλότερη στην παλίνδρομη προσέγγιση.
Μελέτη σηματοδοτικών οδών που εμπλέκονται στην επιθηλιο-μεσεγχυματική μετατροπή στους φυλλοειδείς όγκους μαστού
Authors: Ακρίδα Ιωάννα
Published: September 2021

Οι φυλλοειδείς όγκοι του μαστού είναι σπάνια ινοεπιθηαλικά νεοπλάσματα με ικανότητα τοπικής υποτροπής και δυναμικό μετάστασης, και ταξινομούνται με βάση ιστολογικά κριτήρια σε καλοήθεις, οριακής κακοήθειας και κακοήθεις. Είναι διφασικοί όγκοι που αποτελούνται από επιθηλιακό και από στρωματικό στοιχείο και επομένως αποτελούν άριστο μοντέλο μελέτης των αλληλεπιδράσεων επιθηλιακών και μεσεγχυματικών κυττάρων in vivo. Η επιθηλιομεσεγχυματική μετατροπή (ΕΜΤ), ένα κυτταρικό πρόγραμμα μέσω του οποίου τα επιθηλιακά κύτταρα αποκτούν μεσεγχυματικό φαινότυπο, ενεργοποιείται φυσιολογικά στην εμβρυογένεση και στην επούλωση τραυμάτων και παθολογικά στον καρκίνο και σε καταστάσεις ίνωσης. Τα τελευταία χρόνια έχει αναδυθεί η άποψη ότι η ΕΜΤ συνεισφέρει όχι μόνο στη διηθητική ικανότητα του καρκίνου, αλλά οδηγεί ως διαδικασία που δεν είναι όλον ή ουδέν, σε ενδιάμεσους φαινότυπους κυττάρων που διαθέτουν ιδιότητες βλαστοκυττάρων, ικανότητα αποφυγής της απόπτωσης και χημειοανθεκτικότητα. Σε αυτό το πλαίσιο θελήσαμε να μελετήσουμε την έκφραση μορίων που εμπλέκονται σε διάφορα επίπεδα στο φαινόμενο ΕΜΤ σε σχέση με τον ιστολογικό τύπο των φυλλοειδών όγκων. Υλικό – Μέθοδος: 96 ιστικά δείγματα μονιμοποιημένα σε φορμόλη και εγκλεισμένα σε παραφίνη ασθενών με φυλλοειδείς όγκους [48/96 (50%) καλοήθεις, 27/96 (28,1%) οριακής κακοήθειας και 21/96 (21,9%) κακοήθεις] μελετήθηκαν με τη μέθοδο της ανοσοϊστοχημείας ως προς την έκφραση του επιθηλιακού δείκτη Ε-καντχερίνη, της β-κατενίνης με τον πολυεπίπεδο ρόλο της τόσο στην κυτταρική προσκόλληση, όσο και στη μεταγωγή σήματος, των μεσεγχυματικών δεικτών βιμεντίνης και Ν-καντχερίνης, των μεταγραφικών παραγόντων που σχετίζονται με την ενεργοποίηση της ΕΜΤ ZEB1, Snail1, Twist1 και τέλος της integrin-linked kinase (ILK) που είναι γνωστό ότι επάγει την ΕΜΤ. Αποτελέσματα: Παρατηρήσαμε ένα πρότυπο ανοσοϊστοχημικής έκφρασης συμβατό με διαδικασία τύπου ΕΜΤ, δηλαδή μείωση της μεμβρανικής και αύξηση της κυτταροπλασματικής/πυρηνικής έκφρασης της Ε-καντχερίνης και της β-κατενίνης, καθώς και αυξημένη έκφραση της βιμεντίνης, Ν-καντχερίνης, Snail1, ZEB1, και Twist1 τόσο στο επιθηλιακό όσο και στο μεσεγχυματικό στοιχείο των όγκων, που σχετίστηκε μάλιστα με τους οριακής κακοήθειας και κακοήθεις όγκους. Επίσης, παρατηρήσαμε κυτταροπλασματικής και πυρηνικής εντόπισης ανοσοθετικότητα της ILK, τόσο στα επιθηλιακά όσο και στα μεσεγχυματικά κύτταρα, που ήταν αυξημένη στους οριακής κακοήθειας και κακοήθεις όγκους και σχετίστηκε σημαντικά με όλους τους λοιπούς δείκτες ΕΜΤ που μελετήσαμε. Συμπέρασμα: Το φαινόμενο της ΕΜΤ ενεργοποιείται στην περίπτωση των φυλλοειδών όγκων του μαστού, συμβάλλοντας στην παθογένεια των όγκων που ανήκουν στις κατηγορίες οριακής κακοήθειας και κακοήθεις. Η ILK επίσης συμβάλλει στην παθογένεια των φυλλοειδών όγκων με επιθετικό ιστολογικό τύπο, ασκώντας της ογκογόνο της δράση, πιθανόν μέσω ΕΜΤ. Από όσο γνωρίζουμε η παρούσα είναι η πρώτη μελέτη στη βιβλιογραφία που εμπλέκει τον ΖΕΒ1 και την ILK στην παθογένεια των φυλλοειδών όγκων.
Μελέτη ισχαιμίας - επαναιμάτωσης εγκεφάλου κατόπιν αποκλεισμού καρωτίδων
Authors: Δημόπουλος Χρίστος
Published: September 2021

Εισαγωγή: Η πρωτεΐνη S100B εμπλέκεται στην παθοφυσιολογία του ισχαιμικού αγγειακού εγκεφαλικού επεισοδίου. Η παρούσα μελέτη διερεύνησε την επίδραση της κυκλοσπορίνης επί των επιπέδων S-100B ορού και τη σοβαρότητα της εγκεφαλικής βλάβης σε ένα πειραματικό μοντέλο ισχαιμίας-επαναιμάτωσης του εγκεφάλου. Υλικό & Μέθοδοι: Αρσενικοί επίμυες τύπου Wistar, ηλικίας δώδεκα εβδομάδων, χωρίστηκαν σε δύο ομάδες (ν=10 επίμυες η καθεμία): ομάδα ελέγχου και κυκλοσπορίνης. Η κυκλοσπορίνη χορηγήθηκε από του στόματος (15 mg / kg / ημέρα) για διάστημα 5 ημερών πριν από τη διενέργεια της εγκεφαλικής ισχαιμίας. Όλοι οι επίμυες υποβλήθηκαν σε εστιακή εγκεφαλική ισχαιμία 60 λεπτών με ενδαγγειακή απόφραξη της δεξιάς μέσης εγκεφαλικής αρτηρίας. Η μέθοδος ELISA χρησιμοποιήθηκε για την εκτίμηση των συγκεντρώσεων της S100-B ορού. Η εγκεφαλική βλάβη και το νευρολογικό έλλειμμα των επίμυων υπολογίσθηκαν 2 και 24 ώρες μετά την επαναιμάτωση. Αποτελέσματα: Η κυκλοσπορίνη μείωσε το μέγεθος του εμφράγματος και το σωματικό βάρος των επίμυων. Τα επίπεδα S100-B ορού ήταν σημαντικά αυξημένα στην ομάδα της κυκλοσπορίνης σε σύγκριση με την ομάδα ελέγχου κατά τη διάρκεια της επαναιμάτωσης. Το μέγεθος του εμφράγματος συσχετίστηκε θετικά με τα επίπεδα S100-B ορού στην ομάδα ελέγχου, αλλά όχι στην ομάδα κυκλοσπορίνης. Συμπεράσματα: Η κυκλοσπορίνη επηρεάζει τόσο τη βλάβη του εγκεφαλικού ιστού, όσο και τα επίπεδα της πρωτεΐνης S-100B ορού. Τα επίπεδα S100B ορού είναι προγνωστικός δείκτης σοβαρότητας της εγκεφαλικής βλάβης, αλλά όχι δείκτης θεραπευτικής ανταπόκρισης στην κυκλοσπορίνη.
Διερεύνηση των ψυχολογικών χαρακτηριστικών ασθενών με χρόνια αποφρακτική πνευμονοπάθεια (ΧΑΠ) στα πλαίσια της πρωτοβάθμιας φροντίδας υγείας
Authors: Τζιτζίκος Γεώργιος
Published: September 2021

Εισαγωγή: Η ΧΑΠ είναι μια εξελισσόμενη ασθένεια με πολύπλευρες προεκτάσεις. Ο αντίκτυπος της νόσου συχνά επιδρά αρνητικά στην ψυχολογία του ασθενή, με συνέπεια την επιδείνωση της ποιότητας ζωής του, αλλά και απομείωση της αυτοτέλειας του εν γένει. Σκοπός: της παρούσας μελέτης είναι η διερεύνηση των ψυχολογικών χαρακτηριστικών των ασθενών με ΧΑΠ, και η εκτίμηση της κοινωνικής υποστήριξης που λαμβάνουν. Υλικό και μέθοδος: Διενεργήθηκε συγχρονική μελέτη σε 203 ασθενείς με ΧΑΠ (112 άνδρες και 91 γυναίκες) σε δομές παροχής υπηρεσιών Πρωτοβάθμιας Φροντίδας Υγείας (ΠΦΥ) τη χρονική περίοδο 2014-2016. Καταγράφηκαν δημογραφικά στοιχεία των συμμετεχόντων και δεδομένα για τις καπνιστικές τους συνήθειες, το Δείκτη Μάζας Σώματος (ΔΜΣ) και το στάδιο της νόσου. Η ποιότητας ζωής των ασθενών εκτιμήθηκε με το κλινικό ερωτηματολόγιο για τη ΧΑΠ (CCQ) και η κοινωνική υποστήριξη με το πολυφασικό ερωτηματολόγιο για την προσλαμβανόμενη κοινωνική υποστήριξη (MSPSS). Επίσης αξιολογήθηκαν τα αισθήματα ντροπής με τις κλίμακες OAS και ESS, το άγχος και η κατάθλιψη (DSSi/sAD), η επιθετικότητα, (HDHQ), η εστία ελέγχου της υγείας (HLC) και τα συμπτώματα ψυχοπαθολογίας (SCL-90 R). Αποτελέσματα: Οι ασθενείς με ΧΑΠ γενικά καταγράφουν ικανοποιητικές τιμές προσλαμβανόμενης κοινωνικής υποστήριξης και σχετικά χαμηλά επίπεδα ντροπής. Η ποιότητα ζωής φαίνεται ότι επιδεινώνεται με την εξέλιξη της νόσου (p:0,000) και η εστία ελέγχου της υγείας μετατοπίζεται σε άτομα του ιατρικού και οικογενειακού περιβάλλοντος, αλλά και στον παράγοντα τύχη (p: 0.000). Η εμφάνιση άγχους, κατάθλιψης, συμπτωμάτων ψυχοπαθολογίας και επιθετικότητας συνδέεται με το γυναικείο φύλο (p:0,000), την επιβαρυμένη οικονομική κατάσταση (p:0,000) και την απουσία οικογενειακού περιβάλλοντος. Η ηλικία των ασθενών παρουσιάζει αρνητική συσχέτιση με το άγχος (p: 0,025), την κατάθλιψη (p:0,006) και την επιθετικότητα (p: 0,009) που εκδηλώνουν. Οι ασθενείς με ΧΑΠ που συνεχίζουν το κάπνισμα, συγκρινόμενοι με αυτούς που το έχουν διακόψει, παρουσιάζουν στατιστικά σημαντική επιβάρυνση σε όλες σχεδόν τις ψυχολογικές παραμέτρους που εξετάστηκαν σε αυτή τη μελέτη (p: 0.005). Συμπεράσματα: Η οικογένεια, το εκπαιδευτικό επίπεδο, η οικονομική κατάσταση και η συνέχιση του καπνίσματος, συνδέονται με την ψυχολογική κατάσταση των ασθενών, και έχουν αντίκτυπο στην ποιότητα ζωής του. Η εκτίμηση αυτών των παραγόντων στα πλαίσια της πρωτοβάθμιας φροντίδας υγείας θα μπορούσε να συμβάλλει στη συνολική αντιμετώπιση των προβλημάτων υγείας του ασθενούς.
Η κεραμική της πρώιμης εποχής του χαλκού στο Αίγιο
Authors: Μιχαλόπουλος Παναγιώτης
Published: September 2021

Κεντρικό θέμα της παρούσας διδακτορικής διατριβής αποτελεί η μελέτη της κεραμικής της Πρώιμης Εποχής του Χαλκού στο Αίγιο, όπως αυτή διαγράφεται στο αρχαιολογικό σύνολο του οικοπέδου Μινασιάν, το οποίο χρονολογείται στην ΠΕ ΙΙΒ περίοδο. Κατ’ αυτή την περίοδο σημειώνονται σημαντικές μεταβολές σε πολλούς τομείς του υλικού πολιτισμού, συμπεριλαμβανομένης της κεραμικής, για την οποία έχει μάλιστα υποστηριχθεί ότι σημειώνει πρόοδο και η οποία σε αρκετούς οικισμούς όπως το Αίγιο, επηρεάζεται από την υιοθέτηση και διασπορά της ανατολίζουσας κεραμικής ομάδας Λευκαντί Ι-Καστρί. Οι μεταβολές αυτές συσχετίζονται συχνά με τις καταστροφές που σημειώνονται σε πολλούς οικισμούς.Έχοντας ως στόχο να προσεγγίσουμε τα παραπάνω ζητήματα στο πλαίσιο του Αιγίου, εστιάσαμε στην μελέτη της κεραμικής του συγκεκριμένου οικοπέδου, αφού πρώτα αναφερθήκαμε στα γενικά χαρακτηριστικά της ΠΕΧ στην Αιγιάλεια και αναλύσαμε την στρωματογραφία και την αρχιτεκτονική του υπό μελέτη χώρου. Σύμφωνα με τις μεταβολές που εντοπίσαμε στην δόμηση και στην οργάνωση των αρχιτεκτονικών καταλοίπων, διακρίναμε την ύπαρξη δύο βασικών περιόδων (Α και Β).Στην κεραμική διακρίναμε δύο Φάσεις (Ι και ΙΙ) με βάση σταδιακές μεταβολές που παρατηρήσαμε. Το μεγαλύτερο μέρος της κεραμικής του οικοπέδου ανήκει στην χαρακτηριστική ΠΕ ΙΙ πολιτισμική ομάδα Κοράκου, όμως εντοπίσθηκαν και λίγα αγγεία της κεραμικής ομάδας Λευκαντί Ι-Καστρί. Επίσης διακρίναμε σχήματα και χαρακτηριστικά που σχετίζονται με τον απόηχο της κεραμικής ομάδας Λευκαντί Ι-Καστρί, τα οποία χαρακτηρίσαμε ως υβριδικά. Λαμβάνοντας υπ’ όψη αυτά τα χαρακτηριστικά ερμηνεύσαμε την κεραμική του Αιγίου στο πλαίσιο της θεωρίας του πολιτισμικού υβριδισμού, αντλώντας σημαντικές πληροφορίες για την υιοθέτηση της ανατολίζουσας παράδοσης στο Αίγιο. Παράλληλα εξετάσαμε την κεραμική παραγωγή του Αιγίου, διαπιστώνοντας ότι, παρά την ποικιλομορφία που την χαρακτηρίζει, υπάρχουν ενδείξεις που φανερώνουν την ύπαρξη εξειδικευμένων ομάδων κεραμέων.Με βάση το σύνολο των δεδομένων της κεραμικής και συνυπολογίζοντας αυτά της αρχιτεκτονικής υποστηρίζουμε ότι, αν και σημειώνονται μεταβολές στην αρχιτεκτονική και στην κεραμική της θέσης, αυτές δεν φαίνεται να συνδέονται με πολιτισμικές ασυνέχειες. Αντιθέτως, διακρίνουμε την σημασία της διατήρησης της παράδοσης για τον οικισμό και την σταδιακή ενσωμάτωση των νέων χαρακτηριστικών. Σε ένα ευρύτερο πλαίσιο αναδεικνύουμε τον ιδιαίτερο ρόλο του Αιγίου στην περιοχή του Κορινθιακού Κόλπου.
Η ποινική προστασία του περιβάλλοντος σε εθνικό και διεθνές επίπεδο
Authors: Παπαμανώλης Πασχάλης
Published: September 2021

Σκοπός της διατριβής είναι η ανάλυση του ποινικού δικαίου προστασίας του περιβάλλοντος, σε εθνικό και διεθνές επίπεδο. Αρχικά προβήκαμε στην δογματική ανάλυση και επεξεργασία του συνόλου του ελληνικού ποινικού δικαίου προστασίας του περιβάλλοντος και ιδίως των αξιόποινων πράξεων που αφορούν την προστασία του υδάτινου περιβάλλοντος και τη σχέση τους με το γενικό περιβαλλοντικό έγκλημα. Ιδιαιτέρως σημαντικό θέμα συζήτησης αποτελεί αυτό της ενσωμάτωσης στο περιβαλλοντικό ποινικό μας δίκαιο του κυρωτικού μοντέλου της ΕΕ για τα νομικά πρόσωπα και τα φυσικά πρόσωπα που τα διευθύνουν. Σημαντική συμβολή της εργασίας αποτελεί και η αναζήτηση της σχέσης του ποινικού δικαίου περιβάλλοντος με το διοικητικό δίκαιο περιβάλλοντος. Καταβλήθηκε προσπάθεια να αναλυθούν πρωτόγνωρες έννοιες και ρυθμίσεις του περιβαλλοντικού εγκλήματος (όπως π.χ. της «βαριάς ασυνείδητης αμέλειας»). Συγκεκριμένες προτάσεις υποβάλλονται όσον αφορά την de lege ferenda διαμόρφωση του εγχώριου ποινικού δικαίου του περιβάλλοντος. Στο διεθνές επίπεδο, η διατριβή καταπιάνεται με την ανάλυση του περιβαλλοντικού εγκλήματος ως εγκλήματος πολέμου, καθώς και με την προβληματική της αναγωγής του σε έγκλημα κατά της ανθρωπότητας ή σε νέα αυτοτελή κατηγορία διεθνούς εγκλήματος, για να διατυπώσει τη θέση ότι οι σοβαρότερες προσβολές του περιβάλλοντος θα πρέπει να αναγνωριστούν ως νέα αυτοτελής κατηγορία εγκλήματος του διεθνούς δικαίου, και μάλιστα υπό την ριζοσπαστικότερη μορφή της ecocide.
Δομές πολλαπλής κυριαρχίας
Authors: Σινοπούλου Ουρανία
Published: September 2021

Αντικείμενο της παρούσας διατριβής είναι η σύνταξη των ερωτηματικών προτάσεων της Ελληνικής, με έμφαση σε δύο σύνθετες δομές με παρατακτική σύνδεση: τις ΑΤΒ-ερωτήσεις και τις wh&wh-ερωτήσεις. Και στις δύο παρατηρείται αναντιστοιχία μεταξύ φωνητικής πραγμάτωσης και σημασιολογικής ερμηνείας. Η αναντιστοιχία αυτή οφείλεται στο γεγονός ότι ένα ή περισσότερα στοιχεία που εκφωνούνται άπαξ ερμηνεύονται σε περισσότερες θέσεις της κάθε δομής. Αυτό το φαινόμενο δίνει την εντύπωση παραγωγής με έλλειψη, αλλά σε αυτή τη μελέτη ερμηνεύεται ως αποτέλεσμα παραγωγής με πολλαπλή κυριαρχία. Πιο συγκεκριμένα, υποστηρίζεται ότι τα σημασιολογικά και μορφοσυντακτικά χαρακτηριστικά των ΑΤΒ-ερωτήσεων συνηγορούν υπέρ της συμμετρικής τους παραγωγής με πολλαπλή κυριαρχία της ερωτηματικής φράσης και εξαγωγή της από τις παρατεταγμένες φράσεις Χρ (Χρόνου). Αναπτύσσεται επίσης επιχειρηματολογία κατά των ασύμμετρων αναλύσεων και των αναλύσεων με έλλειψη. Αντίστοιχα, τα χαρακτηριστικά των wh&wh-ερωτήσεων στα Ελληνικά οδηγούν σε μία συντακτική παραγωγή με παρατακτική σύνδεση φράσεων ΣΔ (Συμπληρωματικού Δείκτη), οι οποίες «μοιράζονται» όλα τους τα συστατικά πλην των ερωτηματικών φράσεων. Λόγω της έντονης διαγλωσσικής διαφοροποίησης της δομής, εξετάζεται επιπλέον η θέση των Ελληνικών στη σχετική τυπολογία. Οι προτεινόμενες αναλύσεις των δύο παραπάνω ερωτηματικών δομών αποτελούν ισχυρό επιχείρημα υπέρ της δυνατότητας εξωτερικής Επανασυγχώνευσης στοιχείων. Σε αυτή τη βάση, εξετάζονται εν συνεχεία οι απλές ερωτηματικές προτάσεις της Ελληνικής και προτείνεται η παραγωγή τους με εσωτερική Επανασυγχώνευση της ερωτηματικής φράσης. Υποστηρίζεται, εν τέλει, ότι οι ΑΤΒ-ερωτήσεις και οι wh&wh-ερωτήσεις είναι δομές πολλαπλής κυριαρχίας που συνδυάζουν τα δύο είδη Επανασυγχώνευσης (εσωτερική και εξωτερική).
Η μουσική προετοιμασία της 'Οπερας
Authors: Ζγούρας Ιωάννης
Published: September 2021

Αν και η Όπερα γεννιέται περί το 1600, οι κανόνες που διέπουν τη μουσική της προετοιμασία διατυπώνονται ήδη από την εποχή της Αναγέννησης. Κατά την εποχή Baroque και την Κλασική περίοδο, οι κανόνες και οι πρακτικές ερμηνείας ακολουθούν αυτούς που διέπουν την Ρητορική Τέχνη, όπως αυτή διαμορφώθηκε από τους αρχαίους Έλληνες και Ρωμαίους ρήτορες. Έτσι διαμορφώθηκε το «ομιλητικό ύφος» που χαρακτηρίζει την ερμηνεία της όπερας της εποχής από το 1600 μέχρι και τα τέλη του 18ου αιώνα. Κυρίαρχη μορφή στην κλασική εποχή είναι ο Mozart, το λυρικό έργο του οποίου αποτελεί την αφετηρία δύο μεγάλων σχολών του Ρομαντισμού: Η ιταλική του όπερα (Οι Γάμοι του Φίγκαρο, Έτσι κάνουν Όλες) εξελίσσεται στο «Ιταλικό Belcanto» των Rossini, Bellini και Donizetti το οποίο κατόπιν οδηγείται στο δραματικό ύφος του G. Verdi και στον Βερισμό, ενώ από το γερμανικό του Singspiel (Μαγικός Αυλός, Αρπαγή από το Σεράι) γεννιέται η εθνική γερμανική όπερα με εκπρόσωπο τον C. M. von Weber ο οποίος εισάγει την τεχνοτροπία του Λιντ του F. Schubert στην όπερα. Τις αρχές της πρακτικής της ερμηνείας που διέπουν την όπερα του Weber, υιοθετεί ο R. Wagner που δημιουργεί το δικό του πλατύ «Τραγουδιστικό Ύφος» που κυριαρχεί στην Ρομαντική εποχή. Στο έργο του R. Strauss ακολουθούνται οι πρακτικές ερμηνείας του Wagner, αλλά στις μη δραματικές όπερες του παρατηρείται μια επιστροφή στις πρακτικές που συναντώνται στον Mozart. Η προετοιμασία της γαλλικής όπερας κατά την εποχή Μπαρόκ και την Κλασική εποχή ακολουθεί ένα πιο αυστηρό ύφος που στηρίζεται στο σταθερό tempo και στον περιορισμό του αυτοσχεδιασμού με την λεπτομερή καταγραφή των μουσικών στολιδιών. Κατά τον 19ο αιώνα ακολουθούνται πρακτικές που εφαρμόζονται στην Ιταλία ενώ προς τα τέλη αυτού, κάνουν την εμφάνιση τους οι βαγκνερικές επιρροές. Η γέννηση των εθνικών σχολών οδηγεί την μουσική προετοιμασία στην μελέτη των ιδιαίτερων παραδοσιακών και λαϊκών μουσικών ιδιωμάτων της κάθε χώρας. Τέλος ο 20ος αιώνας παρουσιάζει μια μεγάλη ποικιλομορφία τεχνοτροπιών που γεννήθηκαν από την ανάγκη για την δημιουργία νέων και περισσότερο εκφραστικών μέσων. Οι νέες εκφραστικές απαιτήσεις οδήγησαν τους συνθέτες στην αναζήτηση νέων οργανικών τεχνικών καθώς και στην χρήση όλων των δυνατοτήτων παραγωγής ήχου από την ανθρώπινη φωνή. H Sprechstimme («Ομιλιτική Φωνή») αποτελεί το αποκορύφωμα της εξέλιξης της φωνητικής τέχνης του 20ου αιώνα καθώς πρόκειται για μια τεχνητή επινόηση των συνθετών και όχι απλώς για την χρήση των ήδη γνωστών δυνατοτήτων παραγωγής ήχου από το ανθρώπινο σώμα.
Ο ρόλος και η επίδραση των μικροσωματίων στην ενδομήτρια υπολειπόμενη ανάπτυξη του εμβρύου
Authors: Μακρής Βασίλειος
Published: September 2021

Τα μικροσωμάτια είναι μεμβρανικής-προέλευσης κυστίδια, που απελευθερώνονται μετά από κυτταρική διέγερση ή απόπτωση. Επιδεικνύουν προπηκτική δραστηριότητα (ΠΔΜ) και εμπλέκονται στην παθογένεση των αγγειακού υπόβαθρου επιπλοκών της κύησης. Αυτή η μελέτη ελέγχου περιπτώσεων συγκρίνει την προπηκτική δραστηριότητα των μικροσωματίων μεταξύ των εγκύων γυναικών με IUGR κυήσεις και των φυσιολογικών κυήσεων. ΜέθοδοιΤριάντα πέντε IUGR κυήσεις [ασύμμετρου τύπου (IUGRa), n=15; συμμετρικού (IUGRs), n=20] και 35 φυσιολογικές κυήσεις (μάρτυρες) μεταξύ 26 και 37 εβδομάδων, από τριτοβάθμιο νοσοκομείο εμπεριέχονται στην μελέτη. Όλα τα έμβρυα είχαν φυσιολογική ανατομία στον υπέρηχο. Λήψη ιστορικού, κλινική, βιοχημική και υπερηχογραφική εξέταση περιλήφθηκαν σε όλες τις έγκυες γυναίκες. Η ΠΔΜ υπολογίστηκε με το Zymuphen MP-Activity Kit (Hyphen BioMed, France). Το εύρος αναφοράς ήταν < 5 νανομοριακής ισοδύναμης φωσφατιδυλσερίνης (eq nM PS) και το όριο ανίχνευσης ήταν 0.05 Eq nM PS. Μια καμπύλη λειτουργικού χαρακτηριστικού δέκτη (ROC) κατασκευάστηκε για να αναλύσει την ακρίβεια της ΠΔΜ και να διακρίνει τις IUGR από τις απλές κυήσεις. Χρησιμοποιήθηκε ένα σταδιακό μοντέλο πολλαπλής γραμμικής παλινδρόμησης για την πρόβλεψη της τιμής της ΠΔΜ με βάση μια σειρά προγνωστικών παραγόντων. Αποτελέσματα. Οι IUGR κυήσεις είχαν υψηλότερο ΠΔΜ σε σύγκριση με τους μάρτυρες (p <0,001).Και οι δύο ομάδες IUGR (IUGRa και IUGRs) έδειξαν υψηλότερο ΠΔΜ συγκριτικά με τους μάρτυρες (p <0,001). Δεν διαπιστώθηκε διαφορά μεταξύ IUGRa και IUGRs (p = 0,069).Το μοντέλο πολλαπλής γραμμικής παλινδρόμησης εξήγησε το 82,9% της μεταβλητότητας της ΠΔΜ.CRP: C-αντιδρώσα πρωτεΐνη (mg / ml), ARΕDV: απών ή αναστρέψιμος τελικός διαστολικός όγκος, SGOT: γλουταμινική οξαλοξική τρανσαμινάση ορού (IU / ml). Συμπεράσματα. Τα μικροσωμάτια πιθανώς εμπλέκονται στην IUGR παθολογία καθώς IUGR κυήσεις έχουν υψηλότερη προπηκτική δραστηριότητα μικροσωματιδίων σε σύγκριση με τις μη επιπλεκόμενες κυήσεις.
Per un' analisi linguistica dei romanzi di Ammaniti
Authors: Κορράντο Μαρία
Published: September 2021

Όπως σημειώνεται από τον Dardano, η γλωσσολογία αντιπροσωπεύει πλήρως ένα εργαλείο για την έρευνα λογοτεχνικού κειμένου (βλ. Dardano, 2010). Η γλωσσολογία βοηθά να αποκαλυφθούν πράγματι, εκείνα ταχαρακτηριστικά του κειμένου που στο σύνολό τους συνθέτουν το ύφος. Γιατί είναι τόσο σημαντική η ανάλυση ενός μυθιστορήματος; Στην πραγματικότητα, το μυθιστόρημα είναι η λογοτεχνική μορφή η κατ 'εξοχήν ικανή να αναπαράγει την πραγματικότητα, μέσα από τις αντιξοότητες των ηρώων που είναι οι πρωταγωνιστές της.Στο πλαίσιο αυτό, έχουμε επιλέξει για την ανάλυσή μας, έναν συγγραφέα της σύγχρονης Λογοτεχνίας, τον NiccolòAmmaniti, ο οποίος συγκαταλέγεται ανάμεσα στους ανανεωτές της λογοτεχνικής σκηνής, του τέλους του εικοστού αιώνα και στις πρώτες δεκαετίες της νέας χιλιετίας. Έχουν επιλεγεί τρία από τα μυθιστορήματά του, με τον μεγαλύτερο αντίκτυπο: το Branchie, το πρώτο που είχε επιτυχία, το Io non ho paura, ως παράδειγμα υφολογικής ανάπτυξης, θεματικής ανάπτυξης και αφηγηματικής προεπιλογής από τον συγγραφέα και τέλος το Io e te, τελευταίo σε χρονολογική σειρά (2010), ως ύψιστο παράδειγμα λογοτεχνικής ανάπτυξης.Για το σκοπό αυτό, έχουμε χρησιμοποιήσει ορισμένες κατηγορίες γλωσσικού και κοινωνιογλωσσικού τύπου, τα ρηματικά λεξήματα, το ρηματικό χρόνο, την όψη, τη ρηματική διάθεση και τέλος το επίπεδο ύφους (register).Οι κατηγορίες αυτές αναλύθηκαν επίσης με τη χρήση της υπολογιστικής γλωσσολογίας, προκειμένου να έχουμε μία ποσοτική ανάδραση στην έρευνα.(McEnery&Wilson,1996).Η ανάλυση του «Branchie», το οποίο αποτελείται από ένα κόρπους 44.840 λέξεων και χωρίζεται σε τρία μέρη, Roma, Delhi και il Castello, του Io non ho paura, το οποίο ανέρχεται σε ένα κόρπους 53.580 λέξεων και διαιρείται σε 10 κεφάλαια και τέλος του Ioete, το οποίο ανέρχεται σε ένα κόρπους 23.919 λέξεων και χωρίζεται σε 10 κεφάλαια, έχει οδηγήσει στην ταυτοποίηση των επαναλαμβανόμενων θεμάτων του συγγραφέα, όπως η σχέση μεταξύ του εαυτού και των άλλων, η πάλη ανάμεσα στο καλό και το κακό, και η ωρίμανση του κεντρικού χαρακτήρα που και στις τρεις περιπτώσεις, περνά από το αρχικό επίπεδο της ελλιπούς γνώσης του εαυτού και του κόσμου γύρω, για να φτάσει όχι μόνο σε αυξημένη γνώση, αλλά επίσης και κυρίως σε μια επιλογή ζωής.(Bildungsroman)Συγκειμενικά, αποκαλύπτεται μια εξέλιξη υφολογική, η οποία έχει εντοπιστεί από την ανάλυση της γλώσσας και κυρίως τη χρήση όρων χαμηλών και της αργκό, που παρατηρείται κυρίως στο Branchie, μέχρι να καταλήξει σε ένα ύφος, διαρκώς πιο προσωπικό και επεξεργασμένο, που επιτυγχάνεται μέσω της επιλογής μιας πιο ευγενικής και ποιητικής γλώσσας, η οποία παρατηρείται κυρίως στο Io e te.Η ανάλυση επιβεβαίωσε την αδιάσπαστη σχέση μεταξύ γλώσσας και ύφους και άνοιξε τη δυνατότητα μελλοντικής έρευνας. Θέμα προς επόμενη μελέτη είναι η χρήση της παθητικής φωνής στο λογοτεχνικό κείμενο, που είναι διαρκής στο έργο του Ammaniti, καθώς επίσης και η χρήση των χρόνων σε σχέση με τις αφηγούμενες ιστορίες, πολύ ιδιαίτερη στον Ammaniti, και, τέλος, η χρήση του επιπέδου ύφους σε σχέση με το ύφος.Μαρία Κορράντο
Συγκριτική μελέτη των μεθόδων καταγραφής της αρτηριακής πίεσης στην πρόβλεψη εμφάνισης πρώιμης αρτηριακής σκληρίας
Authors: Άντζα Χριστίνα
Published: September 2021

Η παρούσα μελέτη συγκρίνει τη διαγνωστική ακρίβεια των μεθόδων καταγραφής της αρτηριακής πίεσης (ΑΠ)- στο ιατρείο, στο σπίτι, με την 24ωρη περιπατητική καταγραφή (ABPM)- για τον προσδιορισμό της πρώιμης αγγειακής γήρανσης (EVA) και σκοπεύει στη δημιουργία ενός μοντέλου πρόβλεψης της EVA στον υπερτασικό πληθυσμό. Μέθοδοι: 282 συμμετέχοντες (39,7% άνδρες) ηλικίας 56,8 ± 15,8 ετών συμπεριλήφθηκαν στη μελέτη. Η ΑΠ μετρήθηκε στο ιατρείο, 7 συνεχόμενες ημέρες στο σπίτι και με την 24ωρη ABPM σε μία τυπική εργάσιμη ημέρα. Η καρωτιδο-μηριαία ταχύτητα σφυγμικού κύματος (c-f PWV) μετρήθηκε σε όλους τους συμμετέχοντες. Η EVA καθορίστηκε ως οι τιμές της c-f PWV που είναι υψηλότερες από τις αναμενόμενες για την ηλικία, βάση των δεδομένων για τον Ευρωπαϊκό πληθυσμό. Αποτελέσματα: Στη μονοπαραγοντική ανάλυση, η EVA συσχετίστηκε στατιστικά σημαντικά με την συστολική ΑΠ ιατρείου και τη καρδιακή συχνότητα ιατρείου, το μέσο όρο της συστολικής και διαστολικής ΑΠ από την 24ωρη ABPM και από τη καρδιακή συχνότητα της 24ωρη ABPM. Η περιοχή κάτω από την καμπύλη ROC για την πρόβλεψη της EVA ήταν 0,624 (95% CI 0,551-0,697, p<0,001), 0,559 (95% CI 0,484-0,635, p=0,127) και 0,565 (95% CI 0,490-0,641, p=0,093), για τη συστολική ΑΠ ημέρας από την 24ωρη ABPM , τη συστολική ΑΠ στο σπίτι και τη συστολική ΑΠ στο ιατρείο, αντίστοιχα. Οι μεταβλητές της 24ωρης ABPM, η ηλικία, το φύλο, ο δείκτης μάζας σώματος, η ύπαρξη σακχαρώδη διαβήτη (ναι/όχι) και ο ρυθμός σπειραματικής διήθησης χρησιμοποιήθηκαν για την ανάπτυξη ενός νέου μοντέλου υπολογισμού της EVA, που παρέχει υψηλή ακρίβεια, ευαισθησία και ειδικότητα. Συμπεράσματα: Η 24ωρη ABPM προβλέπει καλύτερα την ύπαρξη της EVA συγκριτικά με τις μετρήσεις στο σπίτι και στο ιατρείο. Ένα νέο μοντέλο πρόβλεψης, το EVAAs, δημιουργήθηκε για να ανιχνεύσει ασθενείς με EVA βάση των παραμέτρων της 24ωρης ABPM και των κλασσικών παραγόντων καρδιαγγειακού κινδύνου.
Ανοσοϊστοχημική μελέτη της έκφρασης των σύσταλτων ινιδίων και του συμπλέγματος ARP2/3 στο υπόστρωμα του ακανθοκυτταρικού καρκινώματος στο στοματικό βλεννογόνο
Authors: Γεωργοπούλου Μαρίνα
Published: September 2021

Η διασπορά των καρκινικών κυττάρων είναι η αιτία για την πλειοψηφία των θανάτων από καρκίνο. Κάθε καρκίνος, με ελάχιστες εξαιρέσεις, μπορεί να δώσει μεταστάσεις. Η μεταστατική διασπορά σε πολλά κακοήθη νεοπλάσματα γίνεται μέσω των λεμφαγγείων. Σκοπός της παρούσας εργασίας είναι η ανοσοϊστοχημική μελέτη στο ακανθοκυτταρικό καρκίνωμα του στοματικού βλεννογόνου της έκφρασης του συμπλέγματος Arp 2/3 που ενδέχεται να σχετίζεται με τη διήθηση και την μεταστατική διασπορά. Η επιλογή του νεοπλάσματος βασίζεται στο ότι το ακανθοκυτταρικό καρκίνωμα έχει μεγάλη τάση λεμφογενούς διασποράς. Η πρόβλεψη της μεταστατικής ικανότητας του ακανθοκυτταρικού καρκινώματος έχει κλινική σημασία στην πρόγνωση και τον θεραπευτικό σχεδιασμό.
Η κοινωνία των πολιτών στον κλασικό και τον σύγχρονο φιλελευθερισμό
Authors: Βλαζάκης Ανδρέας
Published: September 2021

Η παρούσα διατριβή επιχειρεί την κριτική προσέγγιση της θεωρίας της κοινωνίας των πολιτών, έτσι όπως αποτυπώνεται στη φιλελεύθερη θεωρία, κλασική και σύγχρονη. Η κοινωνία των πολιτών είναι μια εξαιρετικά δημοφιλής ιδέα στις σύγχρονες κοινωνικές επιστήμες, που προβάλλεται ως το “απαραίτητο συστατικό” για την ομαλή δημοκρατική λειτουργία. Οι περισσότεροι από τους σύγχρονους φιλελεύθερους στοχαστές τοποθετούν τις ρίζες των θεωριών τους και ταυτοχρόνως αντλούν το κύρος τους από την ενωσιακή θεωρία του 19ου αιώνα, του Αλέξις ντε Τοκβίλ. Μέσω της μελέτης της ενωσιακής θεωρίας του Τοκβίλ και εν συνεχεία των σύγχρονων φιλελεύθερων θεωριών της κοινωνίας των πολιτών και του κοινωνικού κεφαλαίου, σκοπεύουμε στην ανάδειξη των σημαντικών διαφορών, που εντοπίζονται μεταξύ τους και που κυρίως αφορούν το πεδίο της πολιτικής. Στόχος μας είναι η ανάδειξη της αποπολιτικοποίησης της νεοφιλελεύθερης θεωρίας της κοινωνίας των πολιτών, η οποία καθίσταται ποικιλοτρόπως προβληματική. Η τοκβιλιανή ενωσιακή θεωρία αναπαράγεται με αλλοιωμένα χαρακτηριστικά από τους σύγχρονους“συνεχιστές” της, οι οποίοι έχουν αφαιρέσει την πολιτική της διάσταση, τουτέστιν το κεντρικό της γνώρισμα. Η αφαίρεση αυτή αλλάζει εντελώς την υπόσταση της ιδέας,τις δυνατότητες συνδρομής της στα σύγχρονα προβλήματα, αλλά και τους στόχους που επιδιώκονται μέσω αυτής.Σε ένα δεύτερο επίπεδο, επιχειρείται η σύνδεση αυτής της ενωσιακής ασυνέχειας με τις γενικότερες ασυνέχειες που εντοπίζονται μεταξύ κλασικού και σύγχρονου φιλελευθερισμού. Και στις δύο περιπτώσεις, στον πυρήνα της μετάλλαξης βρίσκεται ο εξοβελισμός της πολιτικής ως μαζικής συμμετοχικής διαδικασίας, όπου οι πολίτες συμμετέχουν ενεργά στη διαβούλευση και τη λήψη αποφάσεων. Η ενωσιακή θεωρία του Τοκβίλ προωθεί εμφανώς τις αξίες της πολιτικής ελευθερίας και συμμετοχής, που συγχρόνως αποτελούν και κεντρικές, δημοκρατικές συγκροτησιακές αξίες, εν’ αντιθέσει με τη σύγχρονη κοινωνία των πολιτών, η οποία θέτει την πολιτική στο περιθώριο. Η θεωρητική μεταστροφή, όσον αφορά την πρόσληψη της πολιτικής, δεν αποτελεί απλώς ένα θεωρητικό ζήτημα, αλλά αναδεικνύει μια προβληματική που επηρεάζει την ουσία της ίδιας της δημοκρατίας και επιπλέον θέτει ζητήματα συμβατότητας μεταξύ του νεοφιλελευθερισμού και του δημοκρατικού πολιτεύματος.
Μελέτη μοριακών παραγόντων του αμνιακού υγρού (λεπτίνη, ρεζιστίνη, TNF - a) κατά το δεύτερο τρίμηνο της κύησης, σε κυήσεις με τρισωμία 18 και 13
Authors: Δαλακλή-Τούρκο Ερμίνια
Published: September 2021

Σε αυτή τη διδακτορική διατριβή, μελετήθηκε η παραγωγή και η συγκέντρωση διαφόρων βιοχημικών παραγόντων στο αμνιακό υγρό δευτέρου τριμήνου σε κυήσεις με τρισωμίες 13 και 18 και έγινε σύγκριση αυτών με τις μετρήσεις σε αμνιακό υγρό εμβρύων με φυσιολογικό καρυότυπο.Επιλέξαμε το αμνιακό υγρό γιατί αντανακλά το εξωκυττάριο περιβάλλον του εμβρύου. Οι αμνιοπαρακεντήσεις πραγματοποιήθηκαν κατά το πρώτο ήμισυ του δεύτερου τριμήνου της κυήσεως για λόγους προγεννητικής διάγνωσης. Μελετήθηκε συγκεκριμένα η περιεκτικότητα σε λεπτίνη, ρεζιστίνη και TNF-α στο αμνιακό υγρό κυήσεων με τρισωμία 13 και 18 και κυήσεων με φυσιολογικό καρυότυπο.Η λεπτίνη είναι μια ορμόνη που εκκρίνεται από το λιπώδη ιστό και συνδέεται με τη λήψη τροφής. Μετρήθηκε σε 3 δείγματα αμνιακού υγρού με τρισωμία 13, σε 11 δείγματα με τρισωμία 18 και σε 23 δείγματα αμνιακού υγρού με φυσιολογικό καρυότυπο. Τα αποτελέσματα έδειξαν ότι δεν υπάρχει στατιστική σημαντικότητα.Η ρεζιστίνη είναι μια ορμόνη που επίσης εκκρίνεται από το λιπώδη ιστό και φαίνεται να παίζει βασικό ρόλο στη φλεγμονή. Μετρήθηκε σε 3 δείγματα με τρισωμία 13, 11 δείγματα με τρισωμία 18 και 23 δείγματα αμνιακού υγρού με φυσιολογικό καρυότυπο. Η μέση τιμή της συγκέντρωσης της ρεζιστίνης στα έμβρυα με φυσιολογικό καρυότυπο, είναι στατιστικά σημαντικά υψηλότερη σε σχέση με τη μέση συγκέντρωση στα δείγματα με τρισωμία 18.Ο τελευταίος παράγοντας που μετρήθηκε, ο TNF-α (Tumor Necrosis Factor alpha), παίζει σημαντικό ρόλο στο ανοσοποιητικό σύστημα, στην αντίσταση στην ινσουλίνη και ασκεί σημαντική αντιφλεγμονώδη δράση. Επίσης μετρήθηκε σε 3 δείγματα αμνιακού υγρού με τρισωμία 13, 11 δείγματα με τρισωμία 18 και 31 δείγματα με φυσιολογικό καρυότυπο. Από τη σύγκριση των τιμών TNF-α με τις τιμές αμνιακού υγρού με φυσιολογικό καρυότυπο, βρέθηκε οτι η μέση τιμή συγκέντρωσης του TNF-α στα έμβρυα με φυσιολογικό καρυότυπο είναι στατιστικά σημαντικά υψηλότερη σε σχεση με τη μέση συγκέντρωση TNF-α στα δείγματα με τρισωμία 18. Τα δεδομένα αυτά υποδεικνύουν πιθανήν συμμετοχή του TNF – α στο μεταβολισμό εμβρύων με παθολογικό καρυότυπο.